UTANGULIZI WA KIINI

Pamoja na Shughuli

Nitayainua macho yangu niitazame milima; msaada wangu utatoka wapi? Msaada wangu u katika Bwana, aliyeziumba mbingu na nchi.

Zaburi 121:1-2

Katika dunia iliyojaa vitu vinavyotuondoa kwenye lengo, kiini ‘KUTAZAMA JUU!’ kinawahimiza watoto na vijana wayainue macho yao – yatoke kwenye mambo yanayowavuta chini au vitu viharibifu – na wazingatie ya juu ya Mungu na ya pembeni kuwaelekea wengine.

Pamoja na vipingamizi vingi, kama runinga, kompyuta, simu, mitandao ya jamii, na msukumo wa maisha ya kila siku, Zaburi 121 inatukumbusha kuinua macho na mioyo yetu. Hatutakiwi kusafiri maishani peke yetu. Kwa kutazama juu, tunaungana na Muumba wetu na watu wanaotuzunguka.

Ndani ya kiini hiki, tutachunguza viini vinne vidogo vya msingi vinavyotusaidia tupate muunganiko na kusudi. Kila kiini kidogo kinaanza na kutafakari maandiko na kumalizika na shughuli. Haya yanaweza kutumika nyumbani, katika vikundi vidogo, au wakati wa shughuli mbalimbali na watoto na vijana.

# Tazama Juu kwake Mungu kwa Msaada na Mtazamo

Zaburi 121 inaanza na sura ya kuinua macho yetu. Tendo hili la ‘Kutazama Juu’ ni la kimwili na kiroho. Linawakilisha kugeuka kutoka kwa vile vitu vinavyotutafuna – wasiwasi, vipingamizi, au runinga, kompyuta n.k. – na tumzingatie Mungu. Yeye ndiye Muumba, anayetupa mtazamo mkubwa.

Wahimize watoto na vijana watenge muda katika maisha yao ya kila siku kutulia, kutazama juu angani na wakumbuke kwamba Mungu ni mkubwa kuliko jambo lolote wanalokabiliana nalo.

## Shughuli:

* Tembea kidogo huko nje, na kwa makusudi tazama juu angani.
* Chukua mda ukae kimya na utafakari, kutazama juu kunaweza kukupa mtazamo mpya wa moyo na nia yako kwake Mungu namna gani?

# Tazama Juu Kutoka kwa Vipingamizi

Katika ulimwengu wa leo wa dijitali, runinga, kompyuta, simu n.k. mara nyingi hutufanya vichwa viiname chini. Muda wote tunaangalia simu au vifaa vyetu. Kiini kinatuita tutulie tuachane na vipingamizi hivi ili tutazame juu na tuwe pamoja na Mungu, tuwe pamoja na sisi wenyewe na tuwe pamoja na wengine.

Ujumbe huu unawapa changamoto vijana waondokane na simu zao, mitandao ya jamii au michezo, na wainue macho yao kwa kile ambacho ndicho kinachostahili: mahusiano, mazungumzo ya kweli na uzuri wa dunia inayowazunguka.

## Shughuli:

* Tambulisha changamoto ya ‘kuwa mbali na runinga, komputa, simu’ kwa muda kadhaa.
* Himiza uandishi, kuzungumza uso kwa uso au kuchukua muda katika mazingira ya asili.
* Jadiliana jinsi walivyojisikia kuachana na simu na vifaa vyetu vingine, na kuungana tena na Mungu na wengine.

# Tazama Juu kwa Wengine

Kujenga Muunganiko na Jamii

Kutazama juu hakuhusu tu kuungana na Mungu – vile vile kunahusu kuinua macho yetu tuwaone wenzetu. Kwa kutazama juu kutoka kwenye vipingamizi vyetu, tunaweza kuwaona watu wanaotuzunguka na tujenge mahusiano yenye maana. Tumeitwa kusaidiana na kutiana moyo mmoja na mwingine katika safari yetu ya imani.

Kutazama nje hutusaidia kujenga jamii imara zaidi, jamii salama ambamo kila mmoja anajiona anaonekana na anathaminiwa. Ni kuhusu kuwepo kwa wakati, kusikiliza kwa makini na kuwa na makusudi na mijumuiko yetu:

* Andaa shughuli ya kikundi mahali ambapo washiriki watazingatia ‘kutazama juu’ kwa wengine kwa makusudi – iwe ni katika mazungumzo, matendo ya wema au michezo inayohitaji kazi ya pamoja. Unaweza kutumia michezo iliyo katika ‘Vivunja Ukimya, michezo na Shughuli’.
* Tafakari kuhusu unavyojisikia kuungana mmoja na mwingine wakati tunaposikilizana kwa makini.

# Kutazama Juu Huleta Tumaini na Imani

Katika nyakati za msongo wa mawazo na kutokuwa na uhakika, mara nyingi sisi huangalia chini – labda kiuhalisia au kwa kuzingatia matatizo yetu. Sehemu hii ya kiini inawahimiza vijana kuinua vichwa vyao na waamini kwamba Mungu hutoa tumaini. Tunapomtazama yeye, tunapata imani na nguvu za kukabiliana na chochote kilichopo mbele yetu.

## Shughuli:

* Shirikishana shuhuda au hadithi za jinsi kumtazama Mungu kulivyoleta tumaini nyakati ngumu.
* Ongoza majadiliano ya jinsi imani inavyoweza kubadilisha mtazamo wetu wakati maisha yanapokuwa yametuzidia.